A **igrexa de Santa María de Dodro** é un templo barroco do século XVIII dedicado á Virxe María, sede da parroquia homónima, no concello de Dodro. É unha das primeiras obras de Simón Rodríguez e presenta algunhas peculiaridades características do seu estilo.

Descrición
----------

En 1719 encargáronselle ó mestre compostelán Simón Rodríguez as trazas do templo, quen proxectou a súa reedificación. Malia estar o trazado da planta feito, o inicio da obra atrasouse, sendo adxudicada a execución a Pedro Blanco. A construción debeu dar comezo a mediados de 1720 pero en 1738 aínda non se rematara o corpo da igrexa. A capela maior concluíuse no 1739.

O edificio presenta planta de cruz latina cunha soa nave de dous tramos, cruceiro dun tramo e capela maior rectangular, rematando nos laterais en senllos nichos con bóveda en forma de vieira.

A nave da igrexa e o presbiterio cóbrense cunha bóveda de canón o mesmo que os brazos do cruceiro, empregándose na intersección unha bóveda de aresta. O interior do templo apenas presenta decoración e como separación dos distintos tramos empréganse arcos faxóns.

A igrexa de Dodro é unha obra que ó non contar coa dirección de Simón Rodríguez varía sensiblemente respecto do plan inicial do mestre compostelán. Ademais, o proxecto inicial do arquitecto non se conserva.

Foi reconstruída en parte en 1918. Recentmente, a igrexa foi restaurada, no ano 1992, co arranxo da bóveda e do tellado e coa colocación dun novo piso de pedra.

Portada presidida pola Virxe da Asunción.
### Fachada

No exterior séguese co mesmo criterio de sinxeleza que no interior, a fachada de liñas elementais non se atén ás trazas orixinais de Simón Rodríguez. No centro da fachada ábrese a porta que presenta un marco de orelleiras de riqueza na modelaxe. As pilastras caixeadas flanquean a porta, coroada por un frontón triangular partido con fornela que resgarda a Virxe da Asunción. A torre do campanario é de tres corpos, coroada por unha cupuliña de planta octogonal con pináculo, configurando un todo harmónico e equilibrado.

### Altar maior

No interior destaca sobre todo o retablo maior. A intensa decoración contrasta coa sinxeleza do propio recinto, a profusión de dourados imponse nun espazo reducido, o uso de diferentes planos provoca a sensación de movemento e de inestabilidade, xogos de luces e de sombras. Está considerado como o primeiro retablo deseñado por Simón Rodríguez, arredor de 1740, data do inicio das obras, sendo quizais o entallador Manuel de Leis.

Consta de baseamento e dous corpos. O inferior está formado por cinco rúas separadas por columnas con fuste moi decorado e capiteis corintios, presentando no alto os típicos cilindros do autor. O segundo corpo está dividido en tres rúas separadas por pilastras con pequenas columnas na base. No centro, a imaxe da Virxe e nos laterais, enormes volutas con anxos portadores de palmas. Remata o retablo a figura do Pai Eterno, tamén característica nas trazas do artista.

### Altares laterais

Contratáronselle os catro altares colaterais a Francisco de Lens e Juan Domínguez de Estivada. Nos brazos do cruceiro figurarían un dedicado á Virxe das Neves, con Santa Lucía e Santa Bárbara ós lados, que se conserva completo, e outro a San Antonio de Padua, acompañado de Santiago peregrino e San Roque. Os outros dous estarían baixo a advocación da Dolorosa e do Nazareno. Son imaxes de vestir, a primeira de Antonio Fernández, a última semicompleta, con torso, o que non é usual, adornada cos atributos da Paixón e da Santa Face, obra da etapa final do grande escultor Xosé Gambino.

Galería de imaxes
-----------------

|  |  |  |  |  |  |  |
| --- | --- | --- | --- | --- | --- | --- |
| 

|  |
| --- |
| Frontón. |
| Frontón.  |

|  |
| --- |
| Virxe da Asunción. |
| Virxe da Asunción.  |

|  |
| --- |
| Campanario. |
| Campanario.  |

 |

Notas
-----

1. 1 2  Folgar de la Calle, María del Carmen (1989): *Simón Rodríguez: Catalogación Arqueólogica y Artística de Galicia del Museo de Pontevedra*. Fundación Pedro Barrié de la Maza (A Coruña).
2. ↑  "Igrexa de Santa María de Dodro". *O Baixo Ulla*. Consultado o 16/08/2020.
3. ↑  "Iglesia de Santa María de Dodro". *Turismo de Galicia*. Consultado o 16/08/2020.
4. ↑  Alvaro López, Milagros (1997): *Gambino : 1719–1772*. Editorial Galaxia (Vigo). ISBN 978-84-8288-149-2
5. ↑  López Calderón, Marica (2009): *Lenguaje, estilo y modo en la escultura de Francisco de Moure y José Gambino*. Tese doutoral dirixida por José M. García Iglesias. Universidade de Santiago de Compostela.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Igrexa de Santa María de Dodro*** |

### Bibliografía

* Figueira, Silvia (ed.). *Dodro, un concello para ver*. Concello de Dodro.
* A. Rial e Paz Gago (1992): *Dodro, Guía Turística*. Concello de Dodro. Tradución ao galego de Anxo Angueira. Depósito legal: 1651-92.
* Lorenzo Baleirón, Manuel, ed. (2008). *Toponimia de Dodro e de Laíño. Os nomes na auga*. Concello de Dodro.